title: 2010/485/UE: Decizia Comisiei din 1 septembrie 2010 privind gradul de adecvare a autorităților competente din Australia și din Statele Unite ale Americii în conformitate cu Directiva 2006/43/CE a Parlamentului European și a Consiliului [notificată cu numărul C(2010) 5676]  Text cu relevanță pentru SEE

text:
               11.9.2010

               RO

               Jurnalul Oficial al Uniunii Europene

               L 240/6

         DECIZIA COMISIEI
   din 1 septembrie 2010
   privind gradul de adecvare a autorităților competente din Australia și din Statele Unite ale Americii în conformitate cu Directiva 2006/43/CE a Parlamentului European și a Consiliului
   [notificată cu numărul C(2010) 5676]
   (Text cu relevanță pentru SEE)
   (2010/485/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2006/43/CE a Parlamentului European și a Consiliului din 17 mai 2006 privind auditul legal al conturilor anuale și al conturilor consolidate, de modificare a Directivelor 78/660/CEE și 83/349/CEE ale Consiliului și de abrogare a Directivei 84/253/CEE a Consiliului (1), în special articolul 47 alineatul (3) primul paragraf,
   după consultarea Autorității Europene pentru Protecția Datelor,
   întrucât:

               (1)

               În conformitate cu articolul 47 alineatul (1) și cu articolul 53 din Directiva 2006/43/CE, începând cu 29 iunie 2008, în cazul unor verificări sau investigații ale auditorilor legali sau ale firmelor de audit, autoritățile competente ale statelor membre pot permite transferul de documente de lucru ale auditului sau de alte documente deținute de auditori legali sau firme de audit către autoritățile competente dintr-o țară terță numai dacă aceste autorități au fost declarate adecvate de către Comisie și dacă există acorduri de colaborare pe bază de reciprocitate încheiate între acestea și autoritățile competente ale statelor membre respective. Prin urmare, trebuie determinat care dintre autoritățile competente din țările terțe sunt adecvate în scopul transferului documentelor de lucru ale auditului sau al altor documente deținute de auditori legali sau firme de audit către autoritățile competente dintr-o țară terță.

               (2)

               Transferul documentelor de lucru ale auditului sau al altor documente deținute de auditori legali sau firme de audit către autoritățile competente dintr-o țară terță este o operație de larg interes public care ține de exercitarea unei supravegheri publice independente. Prin urmare, orice astfel de transfer trebuie să fie făcut de către autoritățile competente ale statelor membre numai în scopul exercitării competențelor de supraveghere publică, de asigurare externă a calității și de investigare a auditorilor și firmelor de audit de către autoritățile competente din țările terțe în cauză. Statele membre trebuie să se asigure că acordurile bilaterale de colaborare care autorizează transferul de documente de lucru ale auditului sau de alte documente deținute de auditori legali sau firme de audit între autoritățile lor competente și autoritățile competente din Australia și din Statele Unite ale Americii prevăd măsuri adecvate cu privire la protecția datelor cu caracter personal, precum și a secretelor profesionale și a informațiilor comerciale sensibile cuprinse în aceste documente și legate de societățile ale căror situații financiare sunt auditate sau de auditorii acestor societăți. Angajații sau foștii angajați ai autorităților competente din țara terță care primesc informațiile sunt supuși obligației de păstrare a secretului profesional.

               (3)

               Fără a aduce atingere prevederilor de la articolul 47 alineatul (4) din Directiva 2006/43/CE, statele membre trebuie să se asigure că, în scopul supravegherii publice, al asigurării calității și al investigării auditorilor și firmelor de audit, contactele dintre auditorii sau firmele de audit din statele membre și autoritățile competente din Australia și din Statele Unite ale Americii au loc prin intermediul autorităților competente ale statului membru în cauză.

               (4)

               Statele membre pot decide să accepte inspecțiile mixte în anumite circumstanțe excepționale în care ele sunt necesare pentru garantarea unei supravegheri eficace. Statele membre pot autoriza o cooperare cu autoritățile competente din Australia și din Statele Unite ale Americii sub forma unor inspecții mixte sau prin observatori fără competențe în materie de inspecție sau investigare și fără acces la documentele confidențiale de lucru ale auditului sau la alte documente deținute de auditori legali sau firme de audit. O astfel de cooperare trebuie să se desfășoare întotdeauna în condițiile enunțate la articolul 47 alineatul (2) din Directiva 2006/43/CE și în prezenta decizie, mai ales în ceea ce privește obligația de a respecta suveranitatea, confidențialitatea și reciprocitatea. Statele membre trebuie să se asigure că toate inspecțiile mixte efectuate de autoritățile lor competente și de autoritățile competente din Australia și din Statele Unite ale Americii pe teritoriul statelor membre în temeiul articolului 47 din Directiva 2006/43/CE sunt conduse de autoritatea competentă a statului membru în cauză.

               (5)

               Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (2) se aplică prelucrării datelor cu caracter personal efectuate în conformitate cu directiva respectivă. În consecință, când un transfer de documente de lucru ale auditului sau de alte documente deținute de auditori legali sau firme de audit către autoritățile competente din Australia sau din Statele Unite ale Americii presupune divulgarea de date cu caracter personal, acesta trebuie să se efectueze întotdeauna în conformitate cu prevederile Directivei 95/46/CE. Statele membre trebuie să asigure măsuri adecvate cu privire la protecția datelor cu caracter personal transferate, în special prin intermediul unor acorduri cu caracter obligatoriu încheiate în conformitate cu capitolul IV din Directiva 95/46/CE între autoritățile lor competente și autoritățile competente din Australia și din Statele Unite ale Americii și să se asigure că acestea din urmă nu vor divulga date cu caracter personal din documentele de lucru ale auditului sau din alte documente transferate deținute de auditori legali sau firme de audit, fără acordul prealabil al autorităților competente ale statelor membre în cauză.

               (6)

               Gradul de adecvare al autorităților competente dintr-o țară terță trebuie evaluat în lumina prevederilor privind cooperarea de la articolul 36 din Directiva 2006/43/CE sau a unor rezultate funcționale în mod esențial echivalente. Gradul de adecvare trebuie evaluat mai ales din punctul de vedere al competențelor exercitate de către autoritățile competente din Australia și din Statele Unite ale Americii, al măsurilor de protecție luate împotriva încălcării normelor privind secretul profesional și confidențialitatea implementate de acestea și al capacității lor de a coopera, în conformitate cu legislația și reglementările naționale, cu autoritățile competente ale statelor membre.

               (7)

               Dat fiind că auditorii și firmele de audit ale companiilor din Uniune care au emis titluri de valoare în Australia sau în Statele Unite ale Americii sau care fac parte dintr-un grup care publică situații financiare consolidate statutare în țările respective intră sub incidența legislației naționale din aceste țări, trebuie să se stabilească dacă autoritățile competente ale statelor membre pot să transfere documente de lucru ale auditului sau alte documente deținute de auditori legali sau firme de audit către autoritățile competente din aceste țări în unicul scop al exercitării competențelor acestora de supraveghere publică, de asigurare externă a calității și de investigare a auditorilor și firmelor de audit.

               (8)

               S-au efectuat evaluări ale gradului de adecvare în sensul articolului 47 din Directiva 2006/43/CE în ceea ce privește autoritățile competente din Australia și din Statele Unite ale Americii. Deciziile în privința gradului de adecvare trebuie să fie luate pe baza acestor evaluări referitoare la autoritățile menționate.

               (9)

               Australian Securities and Investments Commission (Comisia australiană pentru valori mobiliare și investiții) este competentă în ceea ce privește supravegherea publică, asigurarea externă a calității și investigarea auditorilor și a firmelor de audit. Aceasta implementează măsuri de protecție adecvate care interzic și sancționează divulgarea, atât de către angajații în funcție, cât și de către foștii săi angajați, de informații confidențiale oricărei persoane sau autorități terțe. Documentele de lucru ale auditului sau alte documente deținute de auditori legali sau firme de audit care i s-ar transfera ar fi folosite în exclusivitate în scopuri care au legătură cu supravegherea publică, asigurarea externă a calității și investigarea auditorilor și a firmelor de audit. În conformitate cu legislația și reglementările australiene, aceasta poate să transfere documente de lucru ale auditului sau alte documente deținute de auditorii sau firmele de audit australiene către autoritățile competente ale oricărui stat membru. Pe această bază, Australian Securities and Investments Commission trebuie declarată adecvată în sensul articolului 47 alineatul (1) din Directiva 2006/43/CE.

               (10)

               Securities and Exchange Commission (Comisia pentru valori mobiliare și burse de valori) din Statele Unite ale Americii este competentă în ceea ce privește investigarea auditorilor și a firmelor de audit; prezenta decizie trebuie să acopere numai competențele acestei autorități de a investiga auditorii și firmele de audit. Securities and Exchange Commission din Statele Unite ale Americii implementează măsuri de protecție adecvate care interzic și sancționează divulgarea, atât de către angajații în funcție, cât și de către foștii săi angajați, de informații confidențiale oricărei persoane sau autorități terțe. Documentele de lucru ale auditului sau alte documente deținute de auditori legali sau firme de audit care i s-ar transfera ar fi folosite în exclusivitate în scopuri care au legătură cu investigarea auditorilor și a firmelor de audit. În conformitate cu legislația și reglementările Statelor Unite ale Americii, Securities and Exchange Commission din Statele Unite ale Americii poate să transfere documente de lucru ale auditului sau alte documente deținute de auditorii sau firmele de audit din Statele Unite, legate de investigările pe care aceasta le poate efectua în privința respectivilor auditori și firme de audit, către autoritățile competente ale oricărui stat membru. Pe această bază, Securities and Exchange Commission din Statele Unite ale Americii trebuie declarată adecvată în sensul articolului 47 alineatul (1) din Directiva 2006/43/CE.

               (11)

               Public Company Accounting Oversight Board (Consiliul de supraveghere a contabilității întreprinderilor publice) din Statele Unite ale Americii este competent în ceea ce privește supravegherea publică, asigurarea externă a calității și investigarea auditorilor și a firmelor de audit. Acesta implementează măsuri de protecție adecvate care interzic și sancționează divulgarea, atât de către angajații în funcție, cât și de către foștii săi angajați, de informații confidențiale oricărei persoane sau autorități terțe. Documentele de lucru ale auditului sau alte documente deținute de auditori legali sau firme de audit care i s-ar transfera ar fi folosite în exclusivitate în scopuri care au legătură cu supravegherea publică, asigurarea externă a calității și investigarea auditorilor și a firmelor de audit. În conformitate cu legislația și reglementările Statelor Unite ale Americii, acesta poate să ofere autorităților competente ale oricărui stat membru acces direct la documente de lucru ale auditului sau la alte documente deținute de auditori sau firme de audit din Statele Unite, dar nu poate, în conformitate cu legislația Statelor Unite, să transfere astfel de documente autorităților competente ale statelor membre.

               (12)

               Totuși, Securities and Exchange Commission din Statele Unite ale Americii poate furniza autorităților competente ale oricărui stat membru rapoartele verificărilor emise de Public Company Accounting Oversight Board din Statele Unite ale Americii privind auditorii și firmele de audit din Statele Unite și, pe baza unei cereri prealabile și a justificării motivelor care stau la baza acesteia, documente de lucru ale auditului sau alte documente deținute de auditori sau firme de audit din Statele Unite importante pentru astfel de verificări. Prin urmare, cooperarea dintre autoritățile competente ale statelor membre și Public Company Accounting Oversight Board din Statele Unite ale Americii în privința verificărilor auditorilor și firmelor de audit duce în mare măsură la rezultate echivalente cu cele ale schimbului direct de documente de lucru ale auditului sau de alte documente deținute de auditori legali sau firme de audit prevăzut la articolul 36 din Directiva 2006/43/CE. Pe această bază, Public Company Accounting Oversight Board din Statele Unite ale Americii trebuie declarat adecvat în sensul articolului 47 alineatul (1) din Directiva 2006/43/CE.

               (13)

               Transferul documentelor de lucru ale auditului sau al altor documente deținute de auditori legali sau firme de audit trebuie să prevadă atât acordarea accesului, pentru autoritățile declarate adecvate în conformitate cu prezenta decizie, la documentele de lucru ale auditului sau la alte documente deținute de auditori legali sau firme de audit sau transmiterea acestor documente autorităților respective, pe baza unui acord prealabil al autorităților competente ale statelor membre, cât și accesul la acest tip de documente sau transmiterea lor de către autoritățile competente ale statelor membre către autoritățile menționate. În consecință, în cazul verificărilor sau investigațiilor, auditorii legali sau firmele de audit nu trebuie să fie autorizate să acorde accesul sau să transmită documente de lucru ale auditului sau alte documente deținute de auditori legali sau firme de audit către aceste autorități în alte condiții decât cele stipulate în prezenta decizie și la articolul 47 din Directiva 2006/43/CE, spre exemplu pe baza acordului auditorului legal, al firmelor de audit sau al societății care le este client.

               (14)

               Prezenta decizie nu ar trebui să aducă atingere prevederilor privind acordurile de cooperare prevăzute la articolul 25 alineatul (4) din Directiva 2004/109/CE a Parlamentului European și a Consiliului din 15 decembrie 2004 privind armonizarea obligațiilor de transparență în ceea ce privește informația referitoare la emitenții ale căror valori mobiliare sunt admise la tranzacționare pe o piață reglementată și de modificare a Directivei 2001/34/CE (3).

               (15)

               Întrucât se adoptă în contextul perioadei de tranziție acordate auditorilor și firmelor de audit din anumite țări terțe prin Decizia 2008/627/CE a Comisiei din 29 iulie 2008 privind o perioadă de tranziție pentru activitățile de audit ale auditorilor și entităților de audit din anumite țări terțe (4), prezenta decizie n-ar trebui să aducă atingere niciunei decizii finale de echivalență pe care Comisia ar putea să o adopte în temeiul articolului 46 din Directiva 2006/43/CE.

               (16)

               Scopul prezentei decizii este de a facilita cooperarea eficace între autoritățile competente ale statelor membre și autoritățile competente din Australia și din Statele Unite ale Americii pentru a permite exercitarea funcțiilor lor de supraveghere publică, asigurare externă a calității și investigare și, în același timp, de a proteja drepturile părților implicate. Statele membre trebuie să comunice Comisiei acordurile de colaborare încheiate cu respectivele autorități pentru a-i permite acesteia să evalueze dacă cooperarea se desfășoară în conformitate cu articolul 47 din Directiva 2006/43/CE.

               (17)

               Obiectivul final al cooperării cu Australia și cu Statele Unite ale Americii în ceea ce privește supravegherea auditului este dobândirea încrederii reciproce în sistemele de supraveghere ale celeilalte părți, astfel încât transferul documentelor de lucru ale auditului sau al altor documente deținute de auditori legali sau firme de audit să constituie o excepție. Încrederea reciprocă se va baza pe echivalența dintre sistemele de supraveghere a auditului din Uniune și din țările menționate.

               (18)

               Public Company Accounting Oversight Board din Statele Unite ale Americii ar dori să continue evaluarea sistemelor de supraveghere ale auditorilor din statele membre înainte de a decide să se bazeze pe supravegherea efectuată de autoritățile lor competente. Prin urmare, mecanismul de cooperare dintre autoritățile competente ale statelor membre și Public Company Accounting Oversight Board din Statele Unite ale Americii și Securities and Exchange Commission din Statele Unite ale Americii trebuie revizuit pentru a ține cont de progresul realizat în vederea dobândirii încrederii reciproce. Din aceste motive, este necesar ca prezenta decizie să înceteze să se mai aplice la 31 iulie 2013 în ceea ce privește Public Company Accounting Oversight Board din Statele Unite ale Americii și Securities and Exchange Commission din Statele Unite ale Americii.

               (19)

               Măsurile prevăzute de prezenta decizie sunt conforme cu avizul comitetului instituit prin articolul 48 alineatul (1) din Directiva 2006/43/CE,

         ADOPTĂ PREZENTA DECIZIE:
   Articolul 1
   Se consideră adecvate în sensul articolului 47 alineatul (1) din Directiva 2006/43/CE următoarele autorități competente din țări terțe:

               1.

               Australian Securities and Investments Commission;

               2.

               Public Company Accounting Oversight Board din Statele Unite ale Americii;

               3.

               Securities and Exchange Commission din Statele Unite ale Americii.

         Articolul 2
   (1)   În conformitate cu articolul 53 din Directiva 2006/43/CE, începând cu 29 iunie 2008, în cazul verificărilor și investigațiilor auditorilor legali sau firmelor de audit, transferul de documente de lucru ale auditului sau de alte documente deținute de auditori legali sau firme de audit se supune aprobării prealabile a autorității competente a statului membru în cauză sau se efectuează de către autoritatea competentă a statului membru în cauză.
   (2)   Transferul documentelor de lucru ale auditului sau al altor documente de audit deținute de auditori legali sau firme de audit nu se efectuează în alte scopuri decât cele de supraveghere publică, asigurare externă a calității sau investigare a auditorilor și a firmelor de audit.
   (3)   În cazul în care documentele de lucru ale auditului sau alte documente de audit deținute de auditori legali sau firme de audit sunt deținute în exclusivitate de un auditor legal sau de o firmă de audit înregistrată într-un stat membru diferit de statul membru în care este înregistrat auditorul grupului și a cărui autoritate competentă a primit o cerere de la una dintre autoritățile menționate la articolul 1, aceste documente se transferă către autoritatea competentă din țara terță în cauză numai dacă autoritatea competentă a primului stat membru și-a dat acordul expres în acest sens.
   (4)   Statele membre se asigură că acordurile bilaterale de colaborare care autorizează transferul de documente de lucru ale auditului sau de alte documente deținute de auditori legali sau firme de audit între autoritățile lor competente și autoritățile competente din Australia și din Statele Unite ale Americii prevăd măsuri adecvate cu privire la protecția datelor cu caracter personal, precum și a secretelor profesionale și a informațiilor comerciale sensibile cuprinse în aceste documente și legate de societățile ale căror situații financiare sunt auditate sau de auditorii acestor societăți.
   (5)   Fără a aduce atingere prevederilor de la articolul 47 alineatul (4) din Directiva 2006/43/CE, statele membre se asigură că, în scopul supravegherii publice, al asigurării calității și al investigării auditorilor și firmelor de audit, acordurile bilaterale de colaborare care autorizează transferul de documente de lucru ale auditului sau de alte documente deținute de auditori legali sau firme de audit între autoritățile lor competente și autoritățile competente din Australia și din Statele Unite ale Americii prevăd păstrarea contactului între auditorii sau firmele de audit din statele membre și autoritățile competente din Australia și din Statele Unite ale Americii prin intermediul autorităților competente ale statului membru în cauză.
   (6)   Statele membre pot autoriza inspecțiile mixte numai dacă acestea sunt necesare. Statele membre se asigură că toate inspecțiile mixte efectuate de autoritățile lor competente și de autoritățile competente din Australia și din Statele Unite ale Americii pe teritoriul statelor membre în temeiul articolului 47 din Directiva 2006/43/CE sunt, ca regulă generală, conduse de autoritatea competentă a statului membru în cauză.
   (7)   Statele membre se asigură că orice acord bilateral de colaborare dintre autoritățile lor competente și autoritățile competente din Australia și din Statele Unite ale Americii respectă condițiile de cooperare prevăzute în prezenta decizie.
   Articolul 3
   Prezenta decizie încetează să se aplice la 31 iulie 2013 în ceea ce privește autoritățile competente menționate la articolul 1 punctele 2 și 3.
   Articolul 4
   Prezenta decizie se adresează statelor membre.

      Adoptată la Bruxelles, 1 septembrie 2010.

            Pentru Comisie

         Michel BARNIER

            Membru al Comisiei

      (1)  JO L 157, 9.6.2006, p. 87.

      (2)  JO L 281, 23.11.1995, p. 31.

      (3)  JO L 390, 31.12.2004, p. 38.

      (4)  JO L 202, 31.7.2008, p. 70.


title: Decizia Consiliului European din 1 decembrie 2009 de adoptare a regulamentului său de procedură

text:
               2.12.2009

               RO

               Jurnalul Oficial al Uniunii Europene

               L 315/51

         DECIZIA CONSILIULUI EUROPEAN
   din 1 decembrie 2009
   de adoptare a regulamentului său de procedură
   (2009/882/UE)
   CONSILIUL EUROPEAN,
   având în vedere Tratatul privind funcționarea Uniunii Europene, în special articolul 235 alineatul (3),
   întrucât:

               (1)

               Tratatul de la Lisabona transformă Consiliul European într-o instituție a Uniunii Europene.

               (2)

               Consiliul European ar trebui, prin urmare, să adopte regulamentul său de procedură.

               (3)

               Pentru a permite adoptarea imediată a regulamentului de procedură la data intrării în vigoare a Tratatului de la Lisabona, ar trebui să se prevadă, în cadrul prezentei decizii, posibilitatea Consiliului European de a recurge la procedura scrisă, prevăzută la articolul 7 din regulamentul său de procedură, în vederea adoptării regulamentului în cauză,

         ADOPTĂ PREZENTA DECIZIE:
   Articolul 1
   (1)   Consiliul European adoptă regulamentul său de procedură, astfel cum este prevăzut în anexă.
   (2)   Consiliul European poate utiliza, în vederea adoptării acestuia, procedura scrisă prevăzută la articolul 7 din regulamentul de procedură respectiv.
   Articolul 2
   Prezenta decizie intră în vigoare la data adoptării sale.
   Decizia se publică în Jurnalul Oficial al Uniunii Europene.

      Adoptată la Bruxelles, 1 decembrie 2009.

            Pentru Consiliul European

            Președintele

         H. VAN ROMPUY

   ANEXĂ

      REGULAMENT DE PROCEDURĂ AL CONSILIULUI EUROPEAN

   Articolul 1
   Convocarea și locul de desfășurare a reuniunilor
   (1)   Consiliul European se întrunește de două ori pe semestru la convocarea președintelui său (1).
   Cu cel puțin un an înaintea începerii semestrului și în strânsă cooperare cu statul membru care deține președinția pe durata semestrului respectiv, președintele Consiliului European face publice datele preconizate pentru reuniunile Consiliului European care urmează să se desfășoare pe durata respectivului semestru.
   Atunci când situația o impune, președintele convoacă o reuniune extraordinară a Consiliului European (2).
   (2)   Consiliul European se întrunește la Bruxelles.
   În situații excepționale, președintele Consiliului European, cu acordul Consiliului Afaceri Generale și al Comitetului Reprezentanților Permanenți, hotărând în unanimitate, poate decide ca o reuniune a Consiliului să se desfășoare în alt loc.
   Articolul 2
   Pregătirea lucrărilor Consiliului European și acțiuni ulterioare acestora
   (1)   Președintele Consiliului European asigură pregătirea și continuitatea lucrărilor Consiliului European, în cooperare cu președintele Comisiei și pe baza lucrărilor Consiliului Afaceri Generale (3).
   (2)   Consiliul Afaceri Generale pregătește reuniunile Consiliului European și urmărește aducerea la îndeplinire a măsurilor adoptate, în colaborare cu președintele Consiliului European și cu Comisia (4).
   (3)   Președintele stabilește o strânsă cooperare și coordonare cu președinția Consiliului și cu președintele Comisiei, în special prin reuniuni periodice.
   (4)   În cazul în care președintele Consiliului European nu își poate exercita funcția din motive de sănătate, în caz de deces sau în cazul în care și-a încheiat mandatul, în conformitate cu articolul 15 alineatul (5) din TUE, acesta este înlocuit, după caz, până la alegerea succesorului său, de către membrul Consiliului European care reprezintă statul membru care asigură președinția semestrială a Consiliului.
   Articolul 3
   Ordinea de zi și pregătirea
   (1)   În scopul pregătirii prevăzute la articolul 2 alineatul (2), cel puțin cu patru săptămâni înaintea fiecărei reuniuni ordinare a Consiliului European, menționată la articolul 1 alineatul (1), președintele acestuia, în strânsă cooperare cu membrul Consiliului European care reprezintă statul membru care asigură președinția semestrială a Consiliului și cu președintele Comisiei, transmite Consiliului Afaceri Generale un proiect adnotat al ordinii de zi.
   Contribuțiile celorlalte formațiuni ale Consiliului la lucrările Consiliului European se transmit Consiliului Afaceri Generale cu cel puțin două săptămâni înaintea reuniunii Consiliului European.
   Președintele Consiliului European, în strânsă cooperare astfel cum se menționează în primul paragraf, pregătește un proiect de orientări pentru concluziile Consiliului European și, după caz, proiectele de concluzii și proiectele de decizii ale Consiliului European, care sunt dezbătute în cadrul Consiliului Afaceri Generale.
   Consiliul Afaceri Generale se reunește ultima dată cu cel mult cinci zile înaintea reuniunii Consiliului European. În lumina ultimei dezbateri, președintele Consiliului European stabilește ordinea de zi provizorie.
   (2)   Cu excepția cazurilor în care există motive imperative și imprevizibile legate, de exemplu, de actualitatea internațională, nicio altă formațiune sau grup de pregătire al Consiliului nu poate dezbate un punct transmis Consiliului European între reuniunea Consiliului Afaceri Generale la finalul căreia a fost stabilită ordinea de zi provizorie a Consiliului European și reuniunea Consiliului European.
   (3)   Consiliul European aprobă ordinea sa de zi la începutul reuniunii.
   Ca regulă generală, punctele înscrise pe ordinea de zi trebuie să fi fost examinate în prealabil, în conformitate cu dispozițiile prezentului articol.
   Articolul 4
   Componența Consiliului European, delegațiile și desfășurarea lucrărilor
   (1)   Fiecare reuniune ordinară a Consiliului European se desfășoară pe o perioadă de maxim două zile, cu excepția cazului în care Consiliul European sau Consiliul Afaceri Generale decide altfel, la inițiativa președintelui Consiliului European.
   Membrul Consiliului European care reprezintă statul membru care asigură președinția Consiliului prezintă Consiliului European, în consultare cu președintele său, lucrările Consiliului.
   (2)   Președintele Parlamentului European poate fi invitat de Consiliul European pentru a fi audiat (5). Acest schimb de opinii are loc la începutul reuniunii Consiliului European, cu excepția cazului în care Consiliul European decide altfel în unanimitate.
   Întrunirile cu reprezentanți ai statelor terțe sau ai organizațiilor internaționale sau cu alte personalități în marja reuniunii Consiliului European nu pot avea loc decât în mod excepțional și cu acordul prealabil al Consiliului European, hotărând în unanimitate, la inițiativa președintelui Consiliului European.
   (3)   Reuniunile Consiliului European nu sunt publice.
   (4)   Consiliul European este compus din șefii de stat sau de guvern ai statelor membre, precum și din președintele său și președintele Comisiei. Înaltul Reprezentant al Uniunii pentru afaceri externe și politica de securitate participă la lucrările Consiliului European (6).
   Atunci când ordinea de zi impune aceasta, fiecare membru al Consiliului European poate decide să fie asistat de un ministru și, în ceea ce îl privește pe președintele Comisiei, de un membru al Comisiei (7).
   Delegațiile al căror acces este autorizat în imobilul în care are loc reuniunea Consiliului European nu pot depăși 20 de persoane pentru fiecare stat membru și pentru Comisie și cinci persoane pentru Înaltul Reprezentant. Acest număr nu cuprinde personalul tehnic care efectuează sarcini specifice de securitate sau de sprijin logistic. Numele și funcțiile membrilor delegațiilor în cauză se notifică în prealabil Secretariatului General al Consiliului.
   Președinția este responsabilă pentru aplicarea prezentului regulament de procedură și asigură buna desfășurare a lucrărilor.
   Articolul 5
   Reprezentarea în fața Parlamentului European
   Consiliul European este reprezentat în fața Parlamentului European de președintele Consiliului European.
   Președintele Consiliului European prezintă Parlamentului European un raport după fiecare reuniune a Consiliului European (8).
   Membrul Consiliului European care reprezintă statul membru care asigură președinția Consiliului prezintă Parlamentului European prioritățile președinției sale și rezultatele obținute pe parcursul semestrului.
   Articolul 6
   Luări de poziții, decizii și cvorum
   (1)   Consiliul European se pronunță prin consens, cu excepția cazului în care tratatele dispun altfel (9).
   (2)   În cazurile în care, în conformitate cu tratatele, Consiliul European adoptă o decizie și trece la vot, votarea are loc la inițiativa președintelui acestuia.
   De asemenea, președintelui i se solicită să inițieze o procedură de vot la inițiativa unui membru al Consiliului European, cu condiția ca majoritatea membrilor săi să se pronunțe în acest sens.
   (3)   Este necesară prezența a două treimi din membrii Consiliului European pentru ca acesta să poată trece la vot. Atunci când se votează, președintele verifică dacă este întrunit cvorumul. Președintele Consiliului European și președintele Comisiei nu intră în calculul cvorumului.
   (4)   În caz de vot, fiecare membru al Consiliului European poate primi delegare din partea unui singur alt membru (10).
   În cazul în care Consiliul European se pronunță prin vot, președintele acestuia și președintele Comisiei nu participă la vot (11).
   (5)   Pentru adoptarea deciziilor de procedură în temeiul prezentului regulament, Consiliul European hotărăște cu majoritate simplă (12).
   Articolul 7
   Procedura scrisă
   Deciziile Consiliului European privind o chestiune urgentă pot fi adoptate prin vot exprimat în scris, atunci când președintele Consiliului European propune să se recurgă la această procedură. Votul exprimat în scris poate fi utilizat dacă toți membrii Consiliului European cu drept de vot sunt de acord cu această procedură.
   Secretariatul General al Consiliului elaborează periodic o sinteză a actelor adoptate prin procedura scrisă.
   Articolul 8
   Proces-verbal
   Se întocmește un proces-verbal al fiecărei reuniuni, al cărui proiect este pregătit de Secretarul General al Consiliului în termen de cincisprezece zile. Acest proiect este supus spre aprobare Consiliului European, apoi semnat de Secretarul General al Consiliului.
   Procesul-verbal cuprinde:

               —

               menționarea documentelor transmise Consiliului European;

               —

               menționarea concluziilor aprobate;

               —

               deciziile adoptate;

               —

               declarațiile făcute de Consiliul European și cele a căror includere a fost solicitată de un membru al Consiliului European.

         Articolul 9
   Deliberările și deciziile pe baza documentelor și proiectelor elaborate în limbile prevăzute de regimul lingvistic în vigoare
   (1)   Cu excepția cazurilor în care Consiliul European hotărăște, în unanimitate și din motive de urgență, contrariul, Consiliul European deliberează și ia decizii numai pe baza unor documente și proiecte elaborate în limbile prevăzute de regimul lingvistic în vigoare.
   (2)   Orice membru al Consiliului European poate să se opună dezbaterii dacă textele oricăror modificări propuse nu sunt elaborate în limbile prevăzute la alineatul (1) pe care acesta le specifică.
   Articolul 10
   Punerea la dispoziția publicului a voturilor, a explicațiilor voturilor și a procesului-verbal, precum și accesul la documente
   (1)   În cazul în care, în conformitate cu tratatele, Consiliul European adoptă o decizie, acesta poate decide, conform modalității de vot aplicabile pentru adoptarea respectivei decizii, să facă publice rezultatele voturilor, precum și declarațiile incluse în procesul său verbal și punctele din procesul-verbal respectiv privind adoptarea acestei decizii.
   Atunci când rezultatul unui vot este făcut public, explicațiile voturilor prezentate în momentul votului se fac, de asemenea, publice, la cererea membrului Consiliului European în cauză, cu respectarea prezentului regulament de procedură, a securității juridice și a intereselor Consiliului European.
   (2)   Dispozițiile privind accesul public la documentele Consiliului care figurează în anexa II la regulamentul de procedură al Consiliului se aplică mutatis mutandis documentelor Consiliului European.
   Articolul 11
   Secretul profesional și utilizarea de documente în justiție
   Fără a aduce atingere dispozițiilor privind accesul public la documente, deliberările Consiliului European intră sub incidența secretului profesional, cu excepția cazurilor în care Consiliul European decide altfel.
   Consiliul European poate autoriza utilizarea în justiție a unei copii sau a unui extras din documentele Consiliului European care nu au fost date deja publicității în conformitate cu articolul 10.
   Articolul 12
   Deciziile Consiliului European
   (1)   Deciziile adoptate de Consiliul European sunt semnate de președintele acestuia și de Secretarul General al Consiliului. În cazul în care nu indică destinatarul, acestea se publică în Jurnalul Oficial al Uniunii Europene. În cazul în care au un destinatar, deciziile se aduc la cunoștința acestuia de către Secretarul General al Consiliului.
   (2)   Dispozițiile privind forma actelor care figurează în anexa VI la regulamentul de procedură al Consiliului se aplică mutatis mutandis deciziilor Consiliului European.
   Articolul 13
   Secretariatul, bugetul și securitatea
   (1)   Consiliul European și președintele acestuia sunt asistați de Secretariatul General al Consiliului, sub autoritatea Secretarului General al acestuia.
   (2)   Secretarul General al Consiliului asistă la reuniunile Consiliului European. Acesta ia toate măsurile necesare pentru organizarea lucrărilor.
   (3)   Secretarul General al Consiliului are răspundere deplină în gestionarea creditelor înscrise în secțiunea II - Consiliul European și Consiliu - a bugetului și adoptă toate măsurile necesare pentru a asigura gestionarea corespunzătoare a acestora. Acesta execută creditele în cauză în conformitate cu dispozițiile regulamentului financiar aplicabile bugetului Uniunii.
   (4)   Normele de securitate ale Consiliului se aplică mutatis mutandis Consiliului European.
   Articolul 14
   Corespondența adresată Consiliului European
   Corespondența adresată Consiliului European se trimite președintelui acestuia la următoarea adresă:

               Conseil européen

               rue de la Loi 175

               B-1048 Bruxelles

      (1)  Acest paragraf reproduce articolul 15 alineatul (3) prima teză din Tratatul privind Uniunea Europeană (denumit în continuare „TUE”).

      (2)  Acest paragraf reproduce articolul 15 alineatul (3) ultima teză din TUE.

      (3)  Acest alineat reproduce articolul 15 alineatul (6) litera (b) din TUE.

      (4)  Acest alineat reproduce articolul 16 alineatul (6) al doilea paragraf a doua teză din TUE.

      (5)  Acest paragraf reproduce articolul 235 alineatul (2) din Tratatul privind funcționarea Uniunii Europene (denumit în continuare „TFUE”).

      (6)  Acest paragraf reproduce articolul 15 alineatul (2) din TUE.

      (7)  Această teză reproduce articolul 15 alineatul (3) a doua teză din TUE.

      (8)  Acest paragraf reproduce articolul 15 alineatul (6) litera (d) din TUE.

      (9)  Acest alineat reproduce articolul 15 alineatul (4) din TUE.

      (10)  Acest paragraf reproduce articolul 235 alineatul (1) primul paragraf din TFUE.

      (11)  Acest paragraf reproduce articolul 235 alineatul (1) al doilea paragraf a doua teză din TFUE.

      (12)  Acest alineat reproduce norma prevăzută la articolul 235 alineatul (3) din TFUE.


title: Decizia Consiliului din 2 decembrie 2010 de numire a doi membri ai Consiliului de administrație al Agenției Europene pentru Produse Chimice

text:
               3.12.2010

               RO

               Jurnalul Oficial al Uniunii Europene

               C 326/4

         DECIZIA CONSILIULUI
   din 2 decembrie 2010
   de numire a doi membri ai Consiliului de administrație al Agenției Europene pentru Produse Chimice
   2010/C 326/03
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (1), în special articolul 79,
   întrucât:

               (1)

               Articolul 79 din Regulamentul (CE) nr. 1907/2006 prevede numirea de către Consiliu, în calitate de membri ai Consiliului de administrație al Agenției Europene pentru Produse Chimice, a câte unui reprezentant din fiecare stat membru.

               (2)

               Prin decizia sa din 7 iunie 2007 (2), Consiliul a numit 27 de membri ai Consiliului de administrație al Agenției Europene pentru Produse Chimice.

               (3)

               Guvernul suedez a informat Consiliul cu privire la intenția sa de a îl înlocui pe reprezentantul Suediei în cadrul Consiliului de administrație și a înaintat o nominalizare pentru un nou reprezentant, care ar trebui să fie numit pentru perioada rămasă până la 31 mai 2013.

               (4)

               Guvernul sloven a informat Consiliul cu privire la intenția sa de a îl înlocui pe reprezentantul Sloveniei în cadrul Consiliului de administrație și a înaintat o nominalizare pentru un nou reprezentant, care ar trebui să fie numit pentru perioada rămasă până la 31 mai 2013,

         ADOPTĂ PREZENTA DECIZIE:
   Articolul 1
   Dna Nina CROMNIER, cetățean suedez, născută la 14 octombrie 1966, este numită în calitate de membru al Consiliului de administrație al Agenției Europene pentru Produse Chimice, în locul dnei Ethel FORSBERG, pentru perioada cuprinsă între 4 decembrie 2010 și 31 mai 2013.
   Articolul 2
   Dna Simona FAJFAR, cetățean sloven, născută la 17 noiembrie 1970, este numită în calitate de membru al Consiliului de administrație al Agenției Europene pentru Produse Chimice, în locul dnei Marta CIRAJ, pentru perioada cuprinsă între 4 decembrie 2010 și 31 mai 2013.
   Articolul 3
   Prezenta decizie întră în vigoare la data adoptării.

      Adoptată la Bruxelles, 2 decembrie 2010

            Pentru Consiliu

            Președintele

         E. SCHOUPPE

      (1)  JO L 396, 30.12.2006, p. 1.

      (2)  JO C 134, 16.6.2007, p. 6.


title: 2010/290/: Decizia Consiliului din 19 ianuarie 2010 privind existența unui deficit excesiv în Slovacia

text:
               21.5.2010

               RO

               Jurnalul Oficial al Uniunii Europene

               L 125/48

         DECIZIA CONSILIULUI
   din 19 ianuarie 2010
   privind existența unui deficit excesiv în Slovacia
   (2010/290/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 126 alineatul (6) coroborat cu articolul 126 alineatul (13) și articolul 136,
   având în vedere propunerea Comisiei,
   având în vedere observațiile prezentate de Slovacia,
   întrucât:

               (1)

               În conformitate cu articolul 126 alineatul (1) din Tratatul privind funcționarea Uniunii Europene, statele membre trebuie să evite deficitele publice excesive.

               (2)

               Pactul de stabilitate și creștere are la bază obiectivul unor finanțe publice solide ca mijloc de consolidare a condițiilor pentru stabilitatea prețurilor și pentru o creștere susținută și durabilă, care să contribuie la crearea de locuri de muncă.

               (3)

               Procedura de deficit excesiv (PDE) prevăzută la articolul 126 din Tratatul privind funcționarea Uniunii Europene, clarificată prin Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1) (care face parte din Pactul de stabilitate și creștere) prevede adoptarea unei decizii privind existența unui deficit excesiv. Regulamentul (CE) nr. 1467/97 stabilește de asemenea reguli pentru aplicarea articolului 104 din Tratatul de instituire a Comunității Europene, care a devenit articolul 126 din Tratatul privind funcționarea Uniunii Europene. Protocolul privind procedura de deficit excesiv anexat la Tratatul privind funcționarea Uniunii Europene prevede dispoziții suplimentare referitoare la aplicarea PDE. Regulamentul (CE) nr. 479/2009 al Consiliului (2) prevede norme și definiții detaliate pentru aplicarea dispozițiilor respectivului protocol.

               (4)

               Reforma din 2005 a Pactului de stabilitate și creștere a căutat să-i întărească eficacitatea și bazele economice, precum și să protejeze sustenabilitatea finanțelor publice pe termen lung. Ea avea ca obiectiv garantarea faptului că situația economică și bugetară este pe deplin luată în considerare în toate etapele PDE. Astfel, Pactul de stabilitate și creștere constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.

               (5)

               Articolul 104 alineatul (5) din Tratatul de instituire a Comunității Europene, care a devenit articolul 126 alineatul (5) din Tratatul privind funcționarea Uniunii Europene, obliga Comisia să adreseze Consiliului un aviz în cazul în care Comisia considera că într-un stat membru exista sau putea să apară un deficit excesiv. Luând în considerare raportul său întocmit în conformitate cu articolul 104 alineatul (3) din Tratatul de instituire a Comunității Europene, care a devenit articolul 126 alineatul (3) din Tratatul privind funcționarea Uniunii Europene, și avizul emis de Comitetul economic și financiar în conformitate cu articolul 104 alineatul (4) din Tratatul de instituire a Comunității Europene, care a devenit articolul 126 alineatul (4) din Tratatul privind funcționarea Uniunii Europene, Comisia a concluzionat că în Slovacia exista un deficit excesiv. În consecință, la 11 noiembrie 2009, Comisia a transmis Consiliului un aviz în acest sens cu privire la Slovacia (3).

               (6)

               În conformitate cu articolul 126 alineatul (6) din Tratatul privind funcționarea Uniunii Europene, Consiliul ar trebui să ia în considerare orice eventuale observații ale statului membru în cauză, înainte de a decide, pe baza unei evaluări globale, dacă există sau nu un deficit excesiv. În cazul Slovaciei, evaluarea globală conduce la concluziile expuse în prezenta decizie.

               (7)

               Conform datelor comunicate de autoritățile slovace în octombrie 2009, nivelul deficitului public al Slovaciei ar trebui să atingă 6,3 % din PIB în 2009, rămânând astfel cu mult peste valoarea de referință de 3 % din PIB. Depășirea anunțată a valorii de referință poate fi considerată excepțională în sensul dispozițiilor din tratat și din Pactul de stabilitate și creștere. În special, aceasta este, printre altele, consecința unei încetiniri semnificative a creșterii economice în sensul dispozițiilor tratatului și ale Pactului de stabilitate și creștere. Conform previziunilor serviciilor Comisiei din toamna anului 2009, PIB-ul real va scădea cu 5,8 % în 2009. Diferența față de valoarea de referință de 3 % reflectă în principal gravitatea încetinirii economice, rezultând în același timp din deteriorarea semnificativă a soldului structural începând cu anul 2005. Pe de altă parte, depășirea preconizată a valorii de referință nu poate fi considerată temporară, deoarece conform previziunilor serviciilor Comisiei din 2009 deficitul public va ajunge la 6 % din PIB în 2010, în condițiile menținerii politicilor actuale. Criteriul deficitului prevăzut de tratat nu este îndeplinit.

               (8)

               Conform datelor comunicate de autoritățile slovace în octombrie 2009, datoria publică brută rămâne cu mult sub valoarea de referință de 60 % din PIB și se preconizează că se va situa la nivelul de 30 % din PIB în 2009. Conform previziunilor de toamnă ale serviciilor Comisiei, rata datoriei va crește rapid, atingând astfel 42,7 % din PIB în 2011, în condițiile menținerii politicilor actuale.

               (9)

               În conformitate cu prevederile din Pactul de stabilitate și creștere, în raportul său Comisia a acordat atenția cuvenită reformelor sistemului de pensii care introduc un sistem multipilon ce include un pilon obligatoriu, finanțat în totalitate. În timp ce implementarea acestor reforme conduce la o deteriorare temporară a poziției bugetare, sustenabilitatea pe termen lung a finanțelor publice se îmbunătățește în mod evident. Conform estimărilor autorităților slovace, costurile nete ale acestei reforme reprezintă 1,1 % din PIB în perioada 2009-2011, ridicându-se la 1,2 % din PIB în 2012. Conform Pactului de stabilitate și creștere, aceste costuri pot fi luate în considerare pe o bază lineară degresivă pentru o perioadă tranzitorie și doar în situațiile în care deficitul rămâne aproape de valoarea de referință. Dat fiind că deficitul nu rămâne aproape de valoarea de referință în 2009-2011, costul reformei pensiilor nu poate fi luat în considerare.

               (10)

               În conformitate cu articolul 2 alineatul (4) din Regulamentul (CE) nr. 1467/97, decizia Consiliului privind existența unui deficit excesiv adoptată în conformitate cu articolul 126 alineatul (6) din Tratatul privind funcționarea Uniunii Europene poate lua în considerare „factori relevanți” numai dacă este îndeplinită dubla condiție ca deficitul să rămână apropiat de valoarea de referință și ca depășirea valorii de referință să fie temporară. Această dublă condiție nu este îndeplinită în cazul Slovaciei. Prin urmare, în etapele care conduc la adoptarea prezentei decizii nu sunt luați în considerare factori relevanți,

         ADOPTĂ PREZENTA DECIZIE:
   Articolul 1
   În urma unei evaluări globale rezultă că în Slovacia există un deficit excesiv.
   Articolul 2
   Prezenta decizie se adresează Republicii Slovace.

      Adoptată la Bruxelles, 19 ianuarie 2010.

            Pentru Consiliu

            Președintele

         E. SALGADO

      (1)  JO L 209, 2.8.1997, p. 6.

      (2)  JO L 145, 10.6.2009, p. 1.

      (3)  Toate documentele privind PDE pentru Slovacia pot fi găsite la următoarea adresă: http://ec.europa.eu/economy_finance/netstartsearch/pdfsearch/pdf.cfm?mode = _m2